ทีมตบสาวไทย ตะลุยฮ่องกง วีก 3โค้ชอ๊อต เร่งแก้รับลูกเสิร์ฟ
ทีมตบลูกยางสาวไทยลุยต่อในสัปดาห์ที่ 3 ของศึกวอลเลย์บอลเวิลด์กรังด์ปรีซ์ 2015 ระหว่างวันที่ 16-18 ก.ค.นี้ ที่ฮ่องกง ขณะที่ โค้ชอ๊อต เกียรติพงษ์ รัชตเกรียงไกร เร่งแก้ไขการรับบอลเสิร์ฟ ส่วนเป้าหมายสัปดาห์ที่ 3 หวังเก็บชัยชนะให้ได้มากที่สุด โดยจะเจอจีน สหรัฐอเมริกา และญี่ปุ่น ตามลำดับ ด้านปิยะนุช แป้นน้อย ลิเบอโร่สาวไทย ทำผลงานยอดเยี่ยม นำมาเป็นอันดับ 1 ในกลุ่มการรับเกมบุก,หลังจากทีมตบลูกยางสาวไทยสร้างผลงานในศึกวอลเลย์บอลเวิลด์กรังด์ปรีซ์ 2015 สัปดาห์ที่ 2 ที่บราซิล ได้อย่างยอดเยี่ยม ด้วยการเอาชนะ เยอรมนี 3-0 เซต แพ้บราซิลแบบได้เซต 1-3 เซต และชนะเบลเยียม 3-1 เซต มีสถิติ 6 นัด ชนะ 3 แพ้ 3 อยู่ในอันดับ 7 ยังมีโอกาสติด 6 อันดับแรกเข้าสู่รอบไฟนอล ที่ประเทศสหรัฐอเมริกา ในสัปดาห์สุดท้าย,ล่าสุด โค้ชอ๊อต เกียรติพงศ์ รัชตเกรียงไกร หัวหน้าผู้ฝึกสอนทีมไทย กล่าวว่า นักกีฬาและทีมงานสตาฟฟ์โค้ชทุกคนทำหน้าที่กันอย่างเต็มที่ ซึ่งถือว่าไม่ใช่งานง่ายในการลงเล่นสัปดาห์ที่ 2 การจบการแข่งขันในสนามนี้ด้วยการเป็นอันดับที่ 2 ถือว่าทำได้ดีมาก นักกีฬาเล่นได้ดี ส่วนเรื่องที่จะต้องปรับปรุง คือ การรับบอลเสิร์ฟ ซึ่งเรายังทำได้ไม่ดี ส่วนเป้าหมายในสัปดาห์ที่ 3 เราจะเก็บชัยชนะให้ได้มากที่สุด,สำหรับสถิติหลังจบสัปดาห์ที่ 2 แป้น ปิยะนุช แป้นน้อย ลิเบอโร่สาวไทย ทำผลงานเป็นอันดับ 1 ในกลุ่มเบสต์ดิกเกอร์ โดยรับทั้งหมด 111 ครั้ง เป็นการดิกส์ (รับการบุก) 62 ครั้ง รับเสิร์ฟ 17 ครั้ง เสียไป 32 ครั้ง เฉลี่ย 2.82 ต่อเซต ขณะที่อันดับ 2 วาเลรี กูร์ตัวส์ ลิเบอโร่ทีมชาติเบลเยียม พี่สาวของ ธิโบต์ กูร์ตัวส์ ผู้รักษาประตูสโมสรเชลซี รับ 95 ครั้ง เป็นการดิกส์ 49 ครั้ง รับเสิร์ฟ 6 ครั้ง เสีย 40 ครั้ง อันดับ 3 กัปตันกิ๊ฟต์ วิลาวัณย์ อภิญญาพงศ์ รับ 93 ครั้ง ดิกส์ 50 ครั้ง รับเสิร์ฟ 19 ครั้ง เสีย 24 ,เบสต์สกอร์ อรอุมา สิทธิรักษ์ อยู่อันดับ 3 ทำสกอร์รวม 99 แต้ม (ตบ 89 บล็อก 3 เสิร์ฟ 7) ดีกว่า จู ถิง จากจีนที่ทำไป 98 แต้ม (ตบ 85 บล็อก 11 เสิร์ฟ 2) แต่ยังเป็นรอง นาตาลียา กอนชาโรวา จากรัสเซีย ที่ทำ 122 แต้ม (ตบ 109 บล็อก 10 เสิร์ฟ 3) และโปเลน อุสลูเปลิวาน จากตุรกี 106 แต้ม (ตบ 93 บล็อก 8 เสิร์ฟ 5) ส่วนเบสต์เสิร์ฟ อรอุมา สิทธิรักษ์ อยู่อันดับ 6 เสิร์ฟเอซไป 7 ลูกเฉลี่ย 0.32 แต้มต่อเซต อันดับ 1 เป็น หยวน ซิน หยู่ จากจีน ที่เสิร์ฟเอซไป 10 ครั้ง เฉลี่ย 0.48 แต้มต่อเซต เบสเซตเตอร์ส ซาร่า นุศรา ต้อมคำ มือเซตระดับโลกของไทย อยู่ในอันดับ 3 ตามสถิติ นุศราเซตไป 560 ครั้ง สร้างเกมรุกได้ 216 ครั้ง เฉลี่ย 9.82 ต่อเซต ส่วนเบอร์ 1 เป็นดานิเอเล ลินส์ จากบราซิล เซต 505 ครั้ง สร้างเกมรุก 208 ครั้ง เฉลี่ย 10.40 ต่อเซต,สำหรับการแข่งขันสัปดาห์ที่ 3 ทีมตบลูกยางสาวไทยจะทำศึกที่ฮ่องกง ในกลุ่มเอช ร่วมกับจีน สหรัฐอเมริกา และญี่ปุ่น ระหว่างวันที่ 16-18 ก.ค. โดยจะเดินทางจากบราซิลถึงฮ่องกงช่วงบ่ายวันที่ 14 ก.ค. จากนั้นจะลงสนามวันที่ 16 ก.ค. พบจีน เวลาไทย 19.30 น. ต่อด้วยวันที่ 17 ก.ค. เจอ สหรัฐอเมริกา เวลาไทย 17.30 น. และวันที่ 18 ก.ค. ดวลญี่ปุ่น เวลาไทย 16.30 น. ช่อง 7 ถ่ายทอดสด
ทีมตบลูกยางสาวไทยลุยต่อในสัปดาห์ที่ 3 ของศึก วอลเลย์บอลเวิลด์กรังด์ปรีซ์ 2015 ระหว่างวันที่ 16-18 ก.ค.นี้ ที่ฮ่องกงขณะที่ โค้ชอ๊อต เกียรติพงษ์ รัชตเกรียงไกร เร่งแก้ไขการรับบอลเสิร์ฟ
วอลเลย์บอลเวิลด์กรังด์ปรีซ์ 2015,ทีมตบลูกยางสาวไทย,โค้ชอ๊อต,เกียรติพงศ์ รัชตเกรียงไกร,ข่าวกีฬา,ไทยรัฐออนไลน์